CELEX: 32019D1182
Language: el
Date: 2019-07-03 00:00:00
Title: Απόφαση (ΕΕ) 2019/1182 της Επιτροπής, της 3ης Ιουλίου 2019, σχετικά με την προτεινόμενη πρωτοβουλία πολιτών με τίτλο «Δίκαιο της ΕΕ, δικαιώματα των μειονοτήτων και εκδημοκρατισμός των ισπανικών θεσμών» [κοινοποιηθείσα υπό τον αριθμό C(2019) 4972]

11.7.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 185/46
               
            
         ΑΠΟΦΑΣΗ (ΕΕ) 2019/1182 ΤΗΣ ΕΠΙΤΡΟΠΗΣ
         της 3ης Ιουλίου 2019
         σχετικά με την προτεινόμενη πρωτοβουλία πολιτών με τίτλο «Δίκαιο της ΕΕ, δικαιώματα των μειονοτήτων και εκδημοκρατισμός των ισπανικών θεσμών»
         
            
               [κοινοποιηθείσα υπό τον αριθμό C(2019) 4972]
            
         
         (Το κείμενο στην αγγλική γλώσσα είναι το μόνο αυθεντικό)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 211/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, σχετικά με την πρωτοβουλία πολιτών (1), και ιδίως το άρθρο 4,
         Εκτιμώντας τα ακόλουθα:
         
                     (1)
                  
                  
                     Το αντικείμενο της προτεινόμενης πρωτοβουλίας πολιτών με τίτλο «Δίκαιο της ΕΕ, δικαιώματα των μειονοτήτων και εκδημοκρατισμός των ισπανικών θεσμών» αφορά τα εξής: «Συστημικοί κίνδυνοι στην Ισπανία, μεταχείριση μειονοτικών ομάδων και επείγουσα ανάγκη προαγωγής δράσεων για τον εκδημοκρατισμό της χώρας και την ευθυγράμμισή της με τις βασικές αρχές του δικαίου της ΕΕ».
                  
               
                     (2)
                  
                  
                     Οι στόχοι της προτεινόμενης πρωτοβουλίας πολιτών αφορούν τα εξής: «Σκοπός μας είναι να διασφαλίσουμε ότι τόσο η Επιτροπή όσο και το Κοινοβούλιο έχουν πλήρη γνώση σχετικά με την τρέχουσα κατάσταση στην Ισπανία, τους συστημικούς κινδύνους στη χώρα, τη μη συμμόρφωση με τους κανόνες και τις κατευθυντήριες αρχές του δικαίου της ΕΕ και την ανάγκη θέσπισης μηχανισμών για τη βελτίωση των δημοκρατικών προτύπων στην Ισπανία, ώστε να διασφαλίζονται τα δικαιώματα και οι ελευθερίες των μειονοτικών ομάδων και όλων των Ισπανών πολιτών μέσω του δικαίου και των μηχανισμών της ΕΕ.»
                  
               
                     (3)
                  
                  
                     Η Συνθήκη για την Ευρωπαϊκή Ένωση (ΣΕΕ) ενισχύει την ιθαγένεια της Ένωσης και βελτιώνει περαιτέρω τη δημοκρατική λειτουργία της Ένωσης προβλέποντας, μεταξύ άλλων, ότι κάθε πολίτης έχει το δικαίωμα να συμμετέχει στον δημοκρατικό βίο της Ένωσης μέσω της ευρωπαϊκής πρωτοβουλίας πολιτών.
                  
               
                     (4)
                  
                  
                     Για τον σκοπό αυτό, οι διαδικασίες και οι προϋποθέσεις που απαιτούνται για την πρωτοβουλία πολιτών θα πρέπει να είναι σαφείς, απλές, εύχρηστες και αναλογικές προς τον χαρακτήρα της πρωτοβουλίας των πολιτών, ώστε να ενθαρρύνουν τη συμμετοχή των πολιτών και να καθιστούν την Ένωση περισσότερο προσιτή.
                  
               
                     (5)
                  
                  
                     Σύμφωνα με το άρθρο 4 παράγραφος 2 του κανονισμού (EE) αριθ. 211/2011, η Επιτροπή καταχωρίζει προτεινόμενη πρωτοβουλία πολιτών, υπό τον όρο ότι πληρούνται οι προϋποθέσεις που προβλέπονται στο άρθρο 4 παράγραφος 2 στοιχεία α) έως δ).
                  
               
                     (6)
                  
                  
                     Η προτεινόμενη πρωτοβουλία πολιτών καλεί την Επιτροπή να εξετάσει την κατάσταση στην Ισπανία όσον αφορά το κίνημα για την ανεξαρτησία της περιοχής της Καταλονίας, υπό το πρίσμα της ανακοίνωσης της Επιτροπής προς το Ευρωπαϊκό Κοινοβούλιο και το Συμβούλιο με τίτλο «Ένα νέο πλαίσιο της ΕΕ για την ενίσχυση του κράτους δικαίου» [COM(2014) 158] και, κατά περίπτωση, να λάβει μέτρα στο πλαίσιο αυτό. Αντιθέτως, η προτεινόμενη πρωτοβουλία πολιτών δεν καλεί την Επιτροπή να υποβάλει πρόταση για έκδοση νομικής πράξης της Ένωσης.
                  
               
                     (7)
                  
                  
                     Για τους λόγους αυτούς, η προτεινόμενη πρωτοβουλία πολιτών ευρίσκεται καταφανώς εκτός του πλαισίου των αρμοδιοτήτων της Επιτροπής να υποβάλλει πρόταση για την έκδοση νομικής πράξης της Ένωσης με σκοπό την εφαρμογή των Συνθηκών κατά την έννοια του άρθρου 4 παράγραφος 2 στοιχείο β) του κανονισμού (ΕΕ) αριθ. 211/2011, σε συνδυασμό με το άρθρο 2 σημείο 1 του εν λόγω κανονισμού,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η καταχώριση της προτεινόμενης πρωτοβουλίας πολιτών με τίτλο «Δίκαιο της ΕΕ, δικαιώματα των μειονοτήτων και εκδημοκρατισμός των ισπανικών θεσμών» απορρίπτεται.
         
         
            Άρθρο 2
            Η παρούσα απόφαση απευθύνεται στους διοργανωτές (μέλη της επιτροπής πολιτών) της προτεινόμενης πρωτοβουλίας πολιτών με τίτλο «Δίκαιο της ΕΕ, δικαιώματα των μειονοτήτων και εκδημοκρατισμός των ισπανικών θεσμών», τους οποίους εκπροσωπούν η κ. Elissenda PALUZIE και ο κ. Gérard ONESTA, που ενεργούν ως πρόσωπα επικοινωνίας.
         
         
            Βρυξέλλες, 3 Ιουλίου 2019.
            
               
                  Για την Επιτροπή
               
               Frans TIMMERMANS
               
                  Πρώτος Αντιπρόεδρος
               
            
         
         
            (1)  ΕΕ L 65 της 11.3.2011, σ. 1.